Վիքիպեդիան հիմնադրվել է որպես «Նյուփեդիա» [9] նախագծի մասնաճյուղ, որի նպատակն էր ազատ հանրագիտարան ստեղծելն, որը սակայն այժմ լքված նախագիծ է։ Նյուփեդիան համամասնակիցների կողմից վերանայման և վերստուգման, այսպես կոչված, «peer review» [10] բարդ համակարգ ուներ և պահանջում էր շատ բարձր որակավորում ունեցող ներդրողներ, բայց դրանից հոդվածների ստեղծումը շատ էր դանդաղում։ 2000 թվականի ընթացքում Ջիմմի Ուելսը [11], որը Նյուփեդիայի հիմնադիրն էր, և ամերիկացի փիլիսաոփա ու գրող Լարի Սանգերը [12], ում Վեյլսն ընդգրկել էր նախագծի վրա աշխատելու համար, քննարկում էին, թե ինչպես կարելի է Նյուփեդիան դարձնել ավելի բաց, ու հեշտ համալրվող նախագիծ։ Բազմաթիվ առաջարկներ եղան, որ վիքի ձևաչափի օգտագործումը կարող է թույլ տալ հանրության անդամներին նյութեր ավելացնել նախագծի մեջ, և Նյուփեդիայի առաջին վիքին առցանց միացավ 2001 թ. հունվարի 10-ին։ Նախագծի ներկայիս և անցյալ աշխատակիցների թվում հարկ է նշել նաև BOMIS ընկերության հիմնադիր Թիմ Շելլիի [13] և ծրագրավորող Ջեյսոն Ռիչիի անունները։